Приложение № 5

**ПРОГРАМА**

**ЗА НАДЗОР И КОНТРОЛ НА БОЛЕСТТА БРУЦЕЛОЗА (BRUCELLA MELITENSIS) ПО ОВЦЕТЕ И КОЗИТЕ В Република БЪЛГАРИЯ
ПРЕЗ 2022 – 2024 г.**

**Идентификация на програмата**

Държава членка: **Република България**

Заболяване: **Бруцелоза по овцете и козите**

Период на изпълнение: **2022 – 2024 г.**

**За контакт:**

отдел „Здравеопазване на животните“,

дирекция “Здравеопазване и хуманно отношение към животните”,

Българска агенция по безопасност на храните

бул. „Пенчо Славейков“ 15A

1606, София, България

E-mail: AHW@bfsa.bg

**1. Цели на програмата**

Своевременно установяване на животните, отглеждани в животновъдни обекти, заболели от бруцелоза по дребните преживни животни и прилагане на бързи и ефективни мерки за ограничаване и ликвидиране на заболяването. Предотвратяване и ограничаване на разпространението на заболяването сред хора. Постигане на статут на Република България, като страна официално свободна от бруцелоза по дребните преживни животни.

**2. Елементи на програмата**

2.1. Прицелни животни включени в обхвата на програмата:

* еднократно серологично изследване на всички овце и кози навършили 6 месечна възраст;
* еднократно серологично изследване на всички не кастрирани мъжки разплодни животни (кочове и пръчове) на възраст над шест месеца;
* еднократно серологично изследване по време на задължителната карантина на всички ДПЖ внесени от трети страни;
* двукратно серологично изследване на абортирали овце и кози при масови аборти - непосредствено след аборта и 15-20 дни след това;
* серологични изследвания през два месеца на всички ЕПЖ, ДПЖ, свине, еднокопитни и кучета в населените места с констатирана бруцелоза;
* бактериологично изследване на всички абортирани фетуси, плаценти или мъртвородени агнета и ярета.

2.2. Видове проби за лабораторно изследване:

* серумни проби взети във вакуумтейнери;
* абортирани фетуси, плаценти или преждевременно или мъртво родени приплоди за бактериологично изследване.

Серологичните и бактериологичните лабораторно-диагностични изследвания се определят съгласно чл. 6 от Делегиран регламент (ЕС) 2020/689 на Комисията от 17 декември 2019 година за допълнение на Регламент (ЕС) 2016/429 на Европейския парламент и на Съвета по отношение на правилата за надзор, програмите за ликвидиране и статута „свободен от болест“ за някои болести от списъка и нововъзникващи болести. Вземането на проби, техниките, валидирането и тълкуването на диагностичните методи за целите на надзора се определят от съответните подробни разяснения и насоки, налични на уебсайта на референтната лаборатории на Европейския съюз (РЛЕС) и на Комисията: https://ec.europa.eu/food/ref-labs\_en

https://eurl-brucellosis.anses.fr/en/minisite/lrue-brucellose/brucellosis-home

Диагностичните методи за предоставяне и запазване на статут „свободен от болест“ за инфекция с Brucella melitensis са определени в приложение III, раздел 1 на Делегиран регламент (ЕС) 2020/689.

Всички резултати от извършените изследвания се въвеждат в системата ВетИС.

2.3. В обхвата на програмата попадат още:

- задълбочени епизоотологични проучвания в епизоотичните огнища за установяване източника на инфекция;

- оценка на реалното изпълнение на вземаните проби;

- оценка на реалната епизоотична ситуация в сборните селски стада овце и кози;

- получаване на достоверна информация за броя на абортите;

- разкриване на неустановени епизоотични огнища;

- ликвидиране на всички епизоотични огнища на бруцелоза по овцете и козите.

- осигуряване на адекватен епизоотичен контрол на овце и кози закупувани и придвижвани от съседни държави.

2.4. Обобщение на мерките съгласно програмата – контрол, лабораторно изследване (серологично и бактериологично), умъртвяване на ДПЖ с положителен резултат, контрол на животинските продукти и пазарите и надзор.

**3. Институции и организации, отговорни за изпълнението на програмата**

3.1. Българска агенция по безопасност на храните

3.1.1. ЦУ на БАБХ

* БАБХ е централен компетентен орган, който следи за изпълняването на контрола на заразните заболявания и задължителното им обявяване;
* удостоверява статута на страната/областите/обектите, като свободни от бруцелоза по ДПЖ;
* осъществява взаимодействието с другите държави членки и гарантира за здравния статус на животните и продуктите от тях при международната търговия;
* удостоверява пред международните институции възстановяването на статута на отделните области и страната като цяло, като свободни от бруцелоза по ДПЖ.

Дирекция „Здравеопазване и хуманно отношение към животните“:

* разработва стратегия за контрола на заболяването и изпълнява контрола по прилагането на програмата;
* координира действията на всички органи участващи в програмата;
* събира информация и изготвя доклади с резултатите по програмата;
* изпраща ежегодно доклад до Европейската комисия за извършените дейности по отношение на заболяването.

Дирекция „Контрол на храните”:

* осъществява контрол на предприятията осъществяващи месодобивна и преработваща дейност.

3.1.2. Областни дирекции по безопасност на храните

* контролират изпълнението на програмата;
* контролират дейностите на всички регистрирани ветеринарни лекари на регионално ниво по обезпечаване на програмата и докладват данните в ЦУ на БАБХ;
* контролират вземането на пробите от регистрираните ветеринарни лекари;
* осигурява проследяемост на пробите - връщане на резултатите от взетите проби обратно до фермата;
* контролират резултатите от надзора в базата данни, предоставена от регистрираните ветеринарни лекари;
* официалните ветеринарни лекари, контролиращи месодобивните предприятия, незабавно уведомяват директора на ОДБХ при съмнение за заболяването Бруцелоза при извършване на рутинния кланичен месопреглед на здраво заклани животни.

3.1.3. Регистрираните ветеринарни лекари:

* взимат проби за серологично изследване по програмата и ги изпращат за изследване в официална лаборатория чл. 51, ал. 2 от Закона за управление на агрохранителната верига (ЗУАХВ);
* изпращат фетуси от абортирали животни в официална лаборатория по чл. чл. 51, ал. 2 от ЗУАХВ, за бактериологично изследване;
* въвеждат в Интегрираната информационна система на БАБХ – ВетИс, идентификационните номера на животните, от които са взели проби за изследване.

3.2 Национална Референтна лаборатория „Бруцелоза“, секция "Епизоотология и инфекциозни болести по животните" към НДНИВМИ в гр. София:

* извършва серологични изпитвания на проби от ДПЖ и изпраща резултатите до БАБХ;
* при необходимост от допълнителни изследвания изпраща проби в Референтната лаборатория на ЕС;
* участва в организираните от Референтната лаборатория на ЕС „ринг“ тестове;
* сътрудничи с Националните Референтни лаборатории на други държави членки по отношение на необходимите изследвания;
* осъществява контрол на други лаборатории извършващи изпитвания за Бруцелоза.

***Забележка: Изследването за бруцелоза се извършва в официални лаборатории в страната, определени със Заповед на изпълнителния директор на БАБХ по чл. 51, ал. 2 от ЗУАХВ. Официалните лаборатории нанасят данните от лабораторните изследвания в системата ВетИс.***

**4. Териториален обхват**

Регионалните структури на БАБХ отговарят на административните области на страната – в административно отношение Република България е разделена на 28 области, като във всяка една от тях ще се изпълнява програмата за надзор на Бруцелоза при овцете и козите.

**5. Общо приложими мерки при констатиране на заболяването и реда за обявяването му.**

Бруцелозата по ДПЖ попада в категория B, D и E съгласно *Регламент за изпълнение (ЕС) 2018/1882 на Комисията от 3 декември 2018 година за прилагането на някои правила за профилактика и контрол на болести за категориите болести от списъка и за установяване на списък на животинските видове или групите животински видове, които носят значителен риск от разпространение на болестите от списъка* и в тази връзка по отношение на заболяването се прилагат мерките по чл. 9, буква б), както и букви г) и д) от Регламент (ЕС) 2016/429. Тази болест следва се контролира във всички държави членки с цел да бъде ликвидирана в целия Съюз, поради което се изготвя задължителна програма за ликвидиране. Параметрите на програмата за ликвидиране и статут на държава, свободна от болест се добиват по реда на Делегиран регламент (ЕС) 2020/689 на Комисията от 17 декември 2019 година за допълнение на Регламент (ЕС) 2016/429 на Европейския парламент и на Съвета по отношение на правилата за надзор, програмите за ликвидиране и статута свободен от болест за някои болести от списъка и нововъзникващи болести. Подлежи на обявяване по чл. 18-23 от Регламент (ЕС) 2016/429 и чл. 124 от ЗВД. Собствениците на животновъдни обекти имат задължения по отношение на информирането за промяна в здравословния статус на животните, за случаите на клане по необходимост и умрели животни съгласно чл. 55 и чл. 132, ал. 1, т. 4, 5 и 6от ЗВД.

Съгласно *Регламент (ЕС) 2016/429 на Европейския парламент и на Съвета от 9 март 2016 година за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните)* и делегираните актове и актовете за изпълнение към него, операторите трябва да информират компетентния орган за обектите, в които отглеждат животни или събират, добиват, обработват и съхраняват зародишни продукти за целите на регистрация/одобрение. Съгласно чл. 51 от ЗВД животните подлежат на идентификация, а животновъдните обекти на регистрация по чл. 137 в БАБХ, който е официалният компетентен орган за идентификацията на животните и поддържа компютъризирана информационна система за въвеждане на данни за идентифицираните животни и регистрираните животновъдни обекти (интегрирана информационна система – ИИС ВетИС.

**6. Измерими цели за изпълнението на програмата**

**Стада и животни, които ще бъдат изследвани по програмата за една календарна година**

|  |  |  |
| --- | --- | --- |
| **Регион** | **Брой дребни преживни животни, които да бъдат изследвани за календарна година** | **Брой стада дребни преживни животни, които да бъдат изследвани за календарна година** |
| Благоевград | 165566 | 4 182 |
| Бургас | 133176 | 960 |
| Варна | 53756 | 463 |
| Велико Търново | 60634 | 5 426 |
| Видин | 11717 | 421 |
| Враца | 56005 | 3 750 |
| Габрово | 15177 | 956 |
| Добрич | 63280 | 3 963 |
| Кърджали | 78302 | 2 100 |
| Кюстендил | 24901 | 3 210 |
| Ловеч | 44223 | 305 |
| Монтана | 38676 | 5 492 |
| Пазарджик | 54786 | 1 493 |
| Перник | 25663 | 2 098 |
| Плевен | 58563 | 3 855 |
| Пловдив | 127692 | 863 |
| Разград | 35084 | 4 100 |
| Русе | 27479 | 352 |
| Силистра | 41202 | 6 836 |
| Сливен | 96736 | 3 909 |
| Смолян | 37482 | 812 |
| София (столица) | 65271 | 93 |
| София област | 7786 | 7800 |
| Стара Загора | 47555 | 4 000 |
| Търговище | 50047 | 1 595 |
| Хасково | 115245 | 5 200 |
| Шумен | 64138 | 10 000 |
| Ямбол | 45364 | 993 |
| **Общо** | **1 645 506** | **85 227** |

**7. Свързани документи и полезни връзки**

Референции към този документ:

1. *Регламент (ЕС) 2016/429 на Европейския парламент и на Съвета от 9 март 2016 година за заразните болести по животните и за изменение и отмяна на определени актове в областта на здравеопазването на животните* (Законодателство за здравеопазването на животните) и делегираните актове и актовете за изпълнение към него и по-специално Делегиран регламент (ЕС) 2020/689 на Комисията от 17 декември 2019 година за допълнение на Регламент (ЕС) 2016/429 на Европейския парламент и на Съвета по отношение на правилата за надзор, програмите за ликвидиране и статута „свободен от болест“ за някои болести от списъка и нововъзникващи болести;

2. Закон за ветеринарномедицинската дейност;

3. Наредба № 52 от 28 април 2006 г. за здравните изисквания към овце и кози при придвижването или транспортирането им между Република България и държавите - членки на Европейския съюз, за определяне на здравния статус на обектите, от които произхождат, ДВ брой: 86, 2006, 24.10.2006.

**8. Исторически и епизоотологични данни за заболяването.**

<https://www.bfsa.bg/bg/Page/epi_data/index/epi_data/>